SCB จับมือ VISTEC สานต่อ Mission X รุ่น 4 นำ “ดิจิทัล” หนุนค้าส่ง-ค้าปลีก
“ไทยพาณิชย์” ร่วมกับ VISTEC สานต่อ MISSION X รุ่นที่ 4 ยกระดับอุตสาหกรรมไทยด้วยดิจิทัล เพื่อผู้ประกอบการจาก 27 บริษัทชั้นนำ เน้นธุกิจเติบโตพุ่งทะยาน พร้อมยืนหยัดกลางความท้าทาย
SCB ร่วมกับ VISTEC สานต่อ MISSION X รุ่น 4 ยกระดับอุตสาหกรรมไทยด้วยดิจิทัล เพื่อผู้ประกอบการ 27 บริษัทชั้นนำ ยืนหยัดท่ามกลางความท้าทาย
19 ก.ค. 2565

ดร.ไพรินทร์ ชูโชติถาวร นายกสภาสถาบันวิทยสิริเมธี หรือ VISTEC เปิดเผยว่า ในโลกปัจจุบันที่อยู่ในยุค 4.0 และเป็นยุคที่เรียกว่า “Data is King” ที่ปัญญาประดิษฐ์และข้อมูลจำนวนมากมีอิทธิพลต่อการดำเนินชีวิตและธุรกิจ ส่งผลให้การเปลี่ยนแปลงทางด้านดิจิทัลเกิดขึ้นอย่างรวดเร็วแบบก้าวกระโดด เมื่อบทบาทของดิจิทัลมีมากขึ้นเรื่อยๆ และมีส่วนสำคัญในการพัฒนาประเทศให้ก้าวหน้าในทุกมิติ ภาคธุรกิจจึงไม่อาจต้านทานต่อแนวคิดทางด้าน Digital Transformation การใช้เทคโนโลยีเพื่อยกประสิทธิภาพธุรกิจ รวมทั้งสร้างโอกาสในการเข้าถึงและเป็นเจ้าของข้อมูลจำนวนมหาศาลที่จะช่วยพัฒนาการเติบโตของธุรกิจให้ทัดเทียมและแข่งขันได้
โดยโครงการ Mission X ในรุ่นที่ 4 นี้ ธนาคารไทยพาณิชย์ ในเครือของ บริษัท เอสซีบี เอกซ์ จำกัด (มหาชน) หรือ SCB และ VISTEC ยังคงมุ่งมั่นขยายกรอบแนวคิดทางด้านดิจิทัลไปยังกลุ่มผู้นำองค์กรในอุตสาหกรรมค้าปลีก-ค้าส่ง-ผู้ผลิตและจัดจำหน่ายสินค้าอุปโภคบริโภคซึ่งเป็นอีกฟันเฟืองสำคัญของระบบเศรษฐกิจไทย ซึ่งมีความใกล้ชิดกับผู้บริโภคมากที่สุด ทั้งยังอยู่ระหว่างการรับมือกับความท้าทายทางด้านต้นทุนต่างๆ ที่กำลังเกิดขึ้นในขณะนี้ โดยเชื่อมั่นว่าหลักสูตร Mission X จะทำให้ทุกท่านมีความเข้าใจในพลังแห่งเทคโนโลยีแขนงต่างๆ อาทิ AI, Blockchain, IoT, แนวคิดโลกเสมือน และ Metaverse และสามารถนำไปใช้ในธุรกิจได้อย่างถูกต้องเหมาะสมเพื่อเพิ่มประสิทธิภาพให้องค์กร และสร้างการเปลี่ยนแปลงที่ดีให้เกิดขึ้นกับธุรกิจ และเสริมศักยภาพในการรับมือกับการเปลี่ยนแปลงได้ในระยะยาว
นางสาวจรีพร จารุกรสกุล ประธานคณะกรรมการบริษัท และประธานเจ้าหน้าที่บริหารกลุ่ม บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ในฐานะประธานหลักสูตร “Mission X” The Boot Camp of Advanced Corporate Transformation กล่าวว่า จากความสำเร็จของหลักสูตร Mission X ที่ผ่านมาทำให้เกิดการขยายผลอย่างต่อเนื่องจนเดินทางมาสู่รุ่นที่ 4 ในครั้งนี้ แสดงให้เห็นถึงประสิทธิผลของโครงการในการเตรียมความพร้อมให้กับผู้ประกอบการในการปรับตัวเพื่อให้สามารถเผชิญกับความท้าทายใหม่ๆ ได้อย่างแข็งแกร่ง
โดยปัจจุบันนี้ ไม่สามารถปฏิเสธได้ว่าเทคโนโลยีและนวัตกรรมเข้ามามีบทบาทสำคัญต่อความสำเร็จของการดำเนินธุรกิจเป็นอย่างมาก ไม่ว่าจะวิ่งเร็วเท่าไรก็ยังช้าไปเมื่อเทียบกับการเปลี่ยนแปลงทางเทคโนโลยีที่เกิดขึ้น การปรับตัวด้วย Digital Transformation จึงกลายเป็นหัวใจของความสำเร็จที่ผู้ประกอบการต้องใส่ใจและพัฒนาอย่างไม่หยุดยั้ง และสิ่งสำคัญยิ่งกว่านั้น คือการปลูกฝัง Digital Mindset และการสร้างวัฒนธรรมองค์กรที่สนับสนุนให้บุคลากรขององค์กรพร้อมรับกับการเปลี่ยนแปลงไปสู่ยุคดิจิทัล ซึ่งเป็นหัวใจหลักของหลักสูตร Mission X
โดยในระหว่างนี้เป็นช่วงเวลาที่ทุกประเทศทั่วโลกกำลังเปิดประตูสู่กันอีกครั้ง การท่องเที่ยวเริ่มกลับมาคึกคัก เป็นโอกาสสำคัญของธุรกิจค้าส่ง-ค้าปลีกที่จะปรับตัวให้พร้อมเพื่อรองรับกำลังซื้อที่จะกลับมา หวังว่าโครงการ Mission X จะมีส่วนช่วยจุดประกายความคิดให้ผู้ประกอบการสามารถนำไปต่อยอดสร้างนวัตกรรมและเทคโนโลยีที่เข้ามาช่วยปลดล็อคธุรกิจจากกับดักความสำเร็จในอดีต และนำไปสู่การพัฒนาศักยภาพใหม่ ๆ เพื่อสร้างการเติบโตแบบ Exponential ให้พร้อมแข่งขันอย่างเต็มศักยภาพ
ดร.ยรรยง ไทยเจริญ รองผู้จัดการใหญ่อาวุโส ประธานเจ้าหน้าที่บริหาร กลุ่มธุรกิจ Wholesale และ รองผู้จัดการใหญ่อาวุโส ประธานเจ้าหน้าที่บริหาร กลุ่มธุรกิจ Wealth ธนาคารไทยพาณิชย์ กล่าวว่า แม้ว่าสถานการณ์โควิด-19 ที่เกิดขึ้นได้ส่งผลกระทบต่อพฤติกรรมผู้บริโภคในหลากหลายรูปแบบ แต่ในอนาคตอันใกล้ ยังมีปัจจัยทางเศรษฐกิจและสังคมอีกหลายประการที่กลุ่มผู้ค้าส่งค้าปลีกสินค้าอุปโภคบริโภคจะต้องรับมือ และทำการปรับธุรกิจให้เท่าทันกับการเปลี่ยนแปลงในทุกมิติ อาทิ สังคมผู้สูงอายุ เทรนด์สุขภาพ การยกระดับความสามารถทางอีคอมเมิร์ซ การบริหารจัดการดาต้า รวมไปถึงยุคแห่ง Metaverse ที่ทั้งโลกต้องปรับตัวให้เท่าทัน
สำหรับภาพรวมธุรกิจค้าปลีกในปี 2565 มีแนวโน้มที่ดีขึ้น จากข้อมูล EIC ระบุว่ามูลค่าธุรกิจค้าปลีกในปี 2565 จะกลับมาขยายตัวอยู่ที่ราว 11% เมื่อเทียบกับช่วงเดียวกันของปีก่อน เป็น 3.45 ล้านล้านบาท จากการผ่อนคลายการควบคุมโรค การเพิ่มขึ้นของรายได้ภาคเกษตร และการฟื้นตัวของภาคท่องเที่ยว อีกทั้งสินค้าอุปโภคบริโภคของไทยยังเป็นผลิตภัณฑ์ที่แข่งขันได้ในเวทีโลก
อย่างไรก็ตาม การเตรียมรับมือกับภาวะผันผวนที่เกิดจากปัจจัยภายนอกที่กระทบต่อต้นทุนพื้นฐานของธุรกิจเป็นสิ่งที่ผู้ประกอบการต้องเตรียมพร้อม  ดังนั้น โครงการ Mission X ที่จัดขึ้นโดยธนาคารไทยพาณิชย์ และ VISTEC จึงได้เตรียมหลักสูตรและเนื้อหาในโครงการสำหรับการอบรมในรุ่นที่ 4 นี้ ซึ่งพัฒนาขึ้นสำหรับคณะผู้นำองค์กรจากกลุ่มอุตสาหกรรมค้าปลีก-ค้าส่ง-ผู้ผลิตและจัดจำหน่ายสินค้าอุปโภคบริโภค มุ่งเน้นการบ่มเพาะวิสัยทัศน์ทางด้านดิจิทัล ด้วยการแนะนำเทคโนโลยีที่เกี่ยวข้องเพื่อยกระดับประสิทธิภาพให้แก่ธุรกิจค้าส่งค้าปลีก และการสร้าง New S-Curve ให้ธุรกิจ
ทั้งนี้ ยังมีการรับฟังกรณีศึกษาจากซีอีโอชั้นนำในธุรกิจระดับแนวหน้าของประเทศที่มาให้ข้อมูลและตอบคำถามเกี่ยวกับแนวทางการปรับองค์กรให้ประสบความสำเร็จ และส่วนที่สำคัญที่สุดของโครงการ Mission X  คือผู้เข้าร่วมทุกท่านจะได้พัฒนาออกแบบแผนยุทธศาสตร์ดิจิทัลเพื่อนำไปใช้งานจริงในองค์กรภายใต้การให้คำปรึกษาพิเศษจากผู้เชี่ยวชาญในธุรกิจแบบตัวต่อตัว ทั้งนี้เพื่อให้ผู้ประกอบการสามารถนำพาธุรกิจก้าวข้ามขีดความสามารถด้วยศักยภาพใหม่ๆ พร้อมเติบโตต่อเนื่องได้อย่างไร้ขีดจำกัด
สำหรับธนาคารไทยพาณิชย์ และ VISTEC จะยังคงเดินหน้าขยายผลหลักสูตร “Mission X” The Boot Camp of Advanced Corporate Transformation ไปสู่ภาคอุตสาหกรรมอื่นๆ ที่สำคัญของประเทศอย่างต่อเนื่อง เพื่อยกระดับศักยภาพของภาคธุรกิจไทย และเพิ่มขีดความสามารถในการแข่งขันของประเทศให้ก้าวหน้าอย่างแข็งแกร่งต่อไป